SKRIFTLIG FORESPØRGSEL E-0604/98

af Carlos Carnero González (GUE/NGL) , Laura González Álvarez (GUE/NGL) , Pedro Marset Campos (GUE/NGL) og Alonso Puerta (GUE/NGL) til Kommissionen

(4. marts 1998)

Om: Hurtigtogsprojekt Madrid-Valladolid udarbejdet af det spanske ministerium for udviklingsfremme og fremlagt til offentlig høring

Det hurtigtogsprojekt Madrid-Valladolid, som det spanske ministerium for udviklingsfremme har udarbejdet, og som nu er fremlagt til offentlig høring, har vakt stærk offentlig protest i den autonome region Madrid og navnlig i Lozoya-dalen og andre områder, som berøres af linjeføringen, som f.eks. Tres Cantos. Protesterne mod projektet (som i vidt omfang også gælder det alternative projekt, som regionalregeringen i Madrid har udarbejdet) henviser til dets meget negative indvirkning på miljøet i denne naturskønne dal og forringelsen af livskvaliteten for beboerne i de berørte byområder og støttes af bjergområdernes fællesforening i Sierra Norte, forskellige regionale parlamentsgrupper og de faglige landsorganisationer. Søndag den 15. februar samledes i tusindvis af mennesker på det sted, hvor banen er projekteret, i protest mod planerne. Mange mener desuden, at de transportmæssige fordele, som ministeriet tillægger projektet, kan nås gennem andre miljømæssigt acceptable og økonomisk bæredygtige foranstaltninger, som forbedrer den nuværende forbindelse mellem Madrid, Segovia, Ávila, Burgos og Valladolid.

1. Har Kommissionen kendskab til denne alvorlige situation og offentlighedens protester imod hurtigtogsprojektet Madrid-Valladolid?

2. Mener Kommissionen ikke, at den omgående bør anmode om den obligatoriske miljøvurdering?

3. Mener den, at virkningerne af dette projekt er forenelige med direktiverne om bevaring af naturtyper samt vilde dyr og planter (bl.a. 92/43/EØF)(1), som uden tvivl omfatter Lozoya-dalen?

4. Hvilke foranstaltninger kan Kommissionen træffe for at sikre, at fællesskabslovgivningen på miljøområdet overholdes, herunder direktiv 85/337/EØF(2)?

5. Kan Kommissionen videregive de oplysninger, som den indhenter fra de spanske myndigheder, og dermed sikre fri adgang til oplysninger på miljøområdet?

Svar afgivet på Kommissionens vegne af Ritt Bjerregaard

(20. april 1998)

1. Kommissionen har intet kendskab til de forhold, som de ærede medlemmer henviser til.

2. Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet fastsætter i artikel 2, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse.

Denne bestemmelse vedrører de projekter, som er nævnt i bilag I og II. I bilag I, punkt 7, nævnes nyanlæg til jernbanefjerntrafik. I henhold til direktivets artikel 4, punkt 1, skal projekter, der henhører under de i bilag I anførte grupper, vurderes i henhold til artikel 5-10.

Hvis det omhandlede projekt er at betegne som nyanlæg til jernbanefjerntrafik i henhold til bilag I, punkt 7, i Rådets direktiv 85/337/EØF, skal det undergives en vurdering af dets indvirkning på miljøet i overensstemmelse med direktivets artikel 5-10, før der gives tilladelse.

3. I henhold til artikel 4 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter skal medlemsstaterne foreslå en liste over lokaliteter, som måtte være af fællesskabsbetydning. Lozoya-dalen står på den liste de spanske myndigheder har fremsendt i henhold til artikel 4 i Rådets direktiv 92/43/EØF. Eftersom Kommissionen ikke råder over mere detaljerede oplysninger om det omhandlede projekt, kan den ikke udtale sig om, hvorvidt dets konsekvenser er forenelige med Rådets direktiv 92/43/EØF.

4 og 5. Kommissionen tager den nødvendige kontakt for at indsamle alle oplysninger om disse forhold og for at sikre, at de gældende direktiver overholdes.

(1) EFT L 206 af 22.7.1992, s. 7.

(2) EFT 175 af 5.7.1985, s. 40.